Kan bli sammenslåing med Trondheims-Ørn

Rosenborg-styret kommer trolig til å foreslå at naboklubbene blir slått sammen.





Foto: Thomas Karlsen, Karlsen Foto

- Vi har sagt ja til å gå videre med dette. Det blir nå en periode frem mot jul hvor vi skal gå gjennom en del ting, og vi tar en beslutning på styremøtet til jul som vi da eventuelt vil legge frem på neste årsmøte, sier Ivar Koteng til VG.



Trondheims-Ørn ble stiftet 18. mai 1917, dagen før Rosenborg, og var lokalrival fram til det store gjennombruddet til RBK i 1960.



Etterpå satset Ørn på damelaget, som er mestvinnende i landet med sju serie- og åtte cupmesterskap. De spilte også semifinale i europacupen i 2004/05 før en pokaltørken tok til.



Sammenslåing vil bety at RBK får et damelag på toppnivå allerede neste sesong.



- Nummer én er at vi opplever at det er mange jenter som har en drøm om å spille i Rosenborg. I tillegg ønsker vi å identifisere oss med mer enn 50 prosent av befolkningen, og vi tror dette kan være positivt både for publikum og markedet, begrunner Koteng.

